Title: Správa zo zahraničnej služobnej cesty
Author: user
Company: MZV SR

Informácia o zmene výšky ročného členského príspevku do fondu
Pracovnej skupiny pre medzinárodnú spoluprácu v oblasti vzdelávania, 
zachovania pamiatky a výskumu holokaustu ITF

Slovenská republika sa dňa 15. novembra 2005 stala členom Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu (Task Force for International Co-operation on Holocaust Education, Remembrance and Research, ITF). Vláda Slovenskej republiky súhlasila so vstupom do ITF uznesením č. 754/2005 z 28. septembra 2005. 

V dňoch 10. – 13. júna 2007 sa v Prahe uskutočnilo Plenárne zasadnutie Pracovnej skupiny pre medzinárodnú spoluprácu v oblasti vzdelávania, zachovania pamiatky a výskumu holokaustu ITF. ITF v roku 2007 predsedá Česká republika, v roku 2008 to bude Rakúsko.
 
Slovenskú republiku na zasadnutí zastupovala delegácia zložená zo zástupcov Ministerstva zahraničných vecí SR, Ministerstva školstva SR, Ministerstva kultúry SR (Múzeum židovskej kultúry, Slovenské národné múzeum), mimovládnej organizácie Dokumentačné stredisko holokaustu; vedúcim delegácie SR bol František Dlhopolček, riaditeľ 2. teritoriálneho odboru Ministerstva zahraničných vecí SR. 

ITF vznikla v roku 1998 na základe iniciatívy Švédska; spoluzakladajúcimi krajinami boli USA a Veľká Británia. Hlavným cieľom ITF je realizácia a podpora projektov zameraných na vzdelávanie o holokauste, výskum v tejto oblasti a zachovanie pamiatky holokaustu. Projekty sú financované z príspevkov členských krajín. Vznik ITF bol motivovaný presvedčením, že na dôstojné vyrovnanie sa s dedičstvom holokaustu nestačí jeho odsúdenie ani priznanie si historickej viny, ale je potrebná realizácia permanentných aktivít zainteresovaných spoločenstiev vo viacerých oblastiach, ich vhodná inštitucionalizácia na medzištátnej úrovni, komunikácia a koordinácia postupov. V ITF spolupracujú zástupcovia štátnych i neštátnych inštitúcií a mimovládnych organizácií. 

Členské krajiny ITF sú: Argentína, Rakúsko, Belgicko, Chorvátsko, Česká republika, Dánsko, Estónsko Francúzsko, Nemecko, Grécko, Maďarsko, Izrael, Taliansko, Lotyšsko, Litva, Luxembursko, Holandsko, Nórsko, Poľsko, Rumunsko, Slovensko, Švédsko, Švajčiarsko, Veľká Británia, USA. V ITF je teda v súčasnosti už 25 členských štátov, z toho 19 členských krajín EÚ. „Pridruženou krajinou“ (liaison country) je v súčasnosti Španielsko; pozorovateľský štatút majú Srbsko, Kanada a Slovinsko.

V roku 2006 sa pod vedením maďarského predsedníctva ITF zintenzívnila diskusia o potrebe väčšej inštitucionalizácie ITF (potreba vytvorenia stáleho sekretariátu, presnejšie definovanie kompetencií jednotlivých zložiek ITF, atď.), ako aj o potrebe zmien v stratégii práce ITF, predovšetkým vo vzťahu k jej budúcemu pôsobeniu a profilovaniu sa. Zmeny sa ukazujú ako nevyhnutné aj vzhľadom na predpokladané ďalšie rozširovanie ITF. 

Pražské júnové plenárne zasadnutie bolo dôležitým momentom v histórii ITF, pretože rozhodlo o viacerých zásadných zmenách v jej doterajšom fungovaní, napríklad o zvýšení členských príspevkov do ITF; vytvorení a určení sídla Stáleho sekretariátu ITF; otvorilo otázku hľadania vhodnejšieho formátu pre Strategickú a implementačnú pracovnú skupinu ITF. 

Plenárnemu zasadnutiu predchádzali zasadnutia jednotlivých pracovných skupín ITF, z ich výsledkov je potrebné osobitne spomenúť: 
- Akademická pracovná skupina navrhla zorganizovať v rámci ITF vedeckú konferenciu o nových výsledkoch výskumu holokaustu.
- Vzdelávacia pracovná skupina dokončila nové usmernenie pre učiteľov o návštevách pamätných miest spojených s holokaustom (každá krajina zabezpečí preklad textu do svojho jazyka); odporučila, aby národné delegácie pravidelne aktualizovali svoje správy (country reports) o vzdelávaní o holokauste a informovali o nových vládnych iniciatívach. Vzdelávacia pracovná skupina pravidelne zasadá aj mimo plenárnych zasadnutí ITF; jej ďalšie stretnutie bude vo februári 2008 v Paríži a v roku 2009 v Bratislave. 
- Pracovná skupina pre múzeá a pamätníky sa zamerala na súčasnú situáciu a fyzický stav miest, kde sa uskutočnili činy spojené s holokaustom.
- Osobitná pracovná skupina pre implementáciu pamätných dní holokaustu (holocaust remembrance days) pripomenula potrebu zapájania do týchto aktivít aj predstaviteľov na miestnej úrovni, miestne komunity a školy. 
- Pracovná skupina pre fond ITF informovala o finančnom stave ITF; vo fonde ITF bolo k 1. júlu 2007 celkom 365.000 EUR a 39.000 USD.

Rozhodnutia plenárneho zasadnutia ITF:

Zasadnutie otvoril štátny tajomník Ministerstva zahraničných vecí Českej republiky Jaroslav Bašta. Vo svojom prejave okrem iného spomenul utrpenie a holokaust Židov nielen v Čechách a na Morave, ale aj na Slovensku, ako aj neľahké postavenie Židov v bývalom komunistickom Československu.

Plénum ITF rozhodlo o udelení štatútu stáleho pozorovateľa Agentúre EÚ pre základné práva (European Union Agency for Fundamental Rights, FRA). Štatút stáleho pozorovateľa v ITF majú z medzinárodných organizácií aj Rada Európy, OBSE a OSN.
 
Plénum ITF rozhodlo o udelení štatútu „pridruženej krajiny“ (liaison country) Španielsku a pozorovateľského štatútu Kanade a Slovinsku. 

Predseda ITF predstavil Deklaráciu o vzdelávaní o genocíde Rómov a Sinti, v ktorej vyzval členské krajiny ITF, aby tejto téme venovali náležitú pozornosť (vzdelávanie učiteľov a študentov; doplnenie vzdelávacích materiálov o túto problematiku, podpora výskumu a akademických publikácií a pod).  Deklarácia sa tak stala odporúčaním pre všetky členské krajiny ITF.

Plénum ITF prijalo text rezolúcie o miestach, kde sa uskutočnili činy spojené s holokaustom. Členské krajiny uznávajú dôležitosť a naliehavosť skúmania, identifikovania a mapovania historických miest spojených s holokaustom. Členské krajiny by mali takéto miesta označiť, zachovávať a ochraňovať pred poškodením. Do týchto činností by mali byť zapojené aj miestne komunity a mládež. Rezolúcia je záväzná pre všetky členské krajiny ITF a zaradila sa medzi základné dokumenty a texty ITF, ktoré musí každá budúca krajina, ašpirujúca na členstvo v ITF, akceptovať.

Plénum ITF rozhodlo o vytvorení stáleho sekretariátu ITF a za jeho sídlo určilo Berlín. 
Plenárne zasadnutie rozhodlo o zvýšení členského príspevku z doterajších 25.000 EUR na 30.000 EUR počnúc rokom 2008. K zvýšeniu členského príspevku došlo najmä v súvislosti s potrebou inštitucionalizácie ITF a zvýšeným záujmom o čerpanie prostriedkov z fondu na projekty. Členský príspevok za rok 2008 je potrebné uhradiť v termíne do 31. marca 2008. 

Pre SR je potrebné si uvedomiť, že v prípade aktívneho prístupu krajiny pri predkladaní projektov a žiadostí o podporu z fondu ITF (SR tento potenciál má) môže byť návratnosť príspevku pomerne vysoká. V rámci posudzovania predložených projektov sú krajiny strednej a východnej Európy stále vnímané ako oblasť primárneho záujmu ITF. V roku 2007 boli z fondu ITF podporené zatiaľ 2 žiadosti podané zo Slovenskej republiky spolu vo výške 8.900 EUR; v posudzovaní sú ďalšie 4 žiadosti o podporu spolu vo výške 36.000 EUR. Je vidieť, že aj zo strany slovenských subjektov narastá záujem o spoluprácu s ITF využívajúc pri tom možnosť uchádzať sa o finančnú podporu z fondu ITF na súvisiace projekty.

Vláda Slovenskej republiky uznesením č. 754/2005 z 28. septembra 2005 k návrhu na vstup SR do ITF schválila úhradu pravidelného príspevku SR do fondu ITF v roku 2006 a v ďalších rokoch z rozpočtu MZV SR v kategórii bežné transfery účelovo určené na poplatky za členstvo SR v medzinárodných organizáciách bez špecifikácie výšky sumy. Ministrovi zahraničných vecí SR vláda uložila zabezpečiť úhradu príspevku každoročne do 31. marca. Keďže v uznesení vlády č. 754/2005 nebola výška príspevku explicitne určená, nie je potrebné v tejto súvislosti prijímať nové uznesenie vlády. MZV SR predloženým materiálom informuje vládu o zvýšení sumy pravidelného ročného príspevku.

V návrhu rozpočtu MZV SR na rok 2008 bola v rámci členských príspevkov SR do medzinárodných organizácií nárokovaná na členský príspevok SR do ITF už zvýšená suma 30.000 EUR.